
Az agrár-mérnöktanár képzés munkaerő-piaci igényeinek felmérése a dél-dunántúli régióban

A TDK dolgozatom címe az agrár-mérnöktanári képzés munkaerő-piaci igényeinek felmérése a dél-dunántúli régióban.
A kutatás módszerét tekintve elsődlegesen primer kutatásokra kívántam alapozni, melynek eszköze a kérdőíves adatfelvétel volt. Egy új adatbázist sikerült létrehozni. A kutatás másodlagosan szekunder kutatáson alapult, az alapadatok, információk gyűjtése kiterjedt a kapcsolódó szakirodalom áttanulmányozására, feldolgozására, elemzésére is.
Az agrár-mérnöktanárok potenciális elhelyezkedési lehetőségeit, vagyis a dél-dunántúli régió mezőgazdasági szakoktatást végző iskoláit kutattam fel és körükben végeztem el a vizsgálatokat.
A kutatás célja, a képzés megítélésének, értékének, használhatóságának kiderítése, továbbá információ, adatbázis gyűjtése volt az agrár-mérnöktanárok elhelyezkedéséről, munkájáról, munkakörnyezetéről és azok összefüggéseiről. Az eredmények tükrében előremutató javaslatokat fogalmaztam meg.
A kutatás eredménye, haszna, hogy a beérkezett adatok elsődleges visszajelzést jelentenek az agrár-mérnöktanár képzésről a Kaposvári Egyetem számára. Továbbá a felmért munkáltatói megítélés a képzés minőségéről, használhatóságáról, megerősítheti az eddigi agrár-mérnöktanári képzési rendszert, a pozitív visszacsatolás, a megelégedés, a jó eredmények reklámozhatják a felvételizők számára a Kaposvári Egyetem agrár-mérnöktanár képzését. Az esetleges egyéb munkáltatói kívánalmak, beépülhetnek az agrár-mérnöktanár képzés rendszerébe, melyek idővel piacképesebbé tehetik azt. Mindez a Kaposvári Egyetem megítélését tovább javíthatja, az e szakra jelentkező hallgatók számát megnövelheti.
A kutatásom eredményeiből származó következtetések: az agrár-mérnöktanár diploma piacképes, az agrárdiplomásoknak egy további tanári diploma megszerzésével nagyobb esélyük van az elhelyezkedésre. A Kaposvári Egyetem agrár-mérnöktanár diplomájának megítélése jó, elsősorban a dél-dunántúli régió szakiskolái a potenciális elhelyezkedési lehetőségek számukra.
A primer kutatás eredményeivel egybecsengett a szakirodalmi források, törvények elemzése is, melyből kiderült, hogy a mezőgazdasági szakképzések száma, így az agrár-mérnöktanárok száma is növekedni fog.
A kutatás folytatásának lehetősége, hogy a vizsgálatot a dél-dunántúli régió helyett ki kell terjeszteni az egész országra, országon kívülre, továbbá indokolt lehet a mélyebb összefüggések feltárása is.



